ກຳປູເຈຍ ແນເປົ້າໝາຍ ໃສ່ພວກຕິຕຽນ ທີ່ໄດ້ນຳເອົາ ເລື້ອງຕ່າງໆ ລົງເຜີຍແຜ່ ທາງເຟສບຸກ
ການຖືກຈັບກຸມ ຂອງ ທ້າວ ກອງ ມັສ ນັ້ນ ແມ່ນພົວພັນກັບ ການໂພສລົງ ທາງເຟສບຸກ ອີງຕາມການກ່າວ ຂອງ ນາງ ກໍ ຊາດ ອາຍຸ 35 ປີ ຜູ້ເປັນພັນລະຍາ.
ໃນຄ່ຳຄືນຂອງວັນທີ 16 ເດືອນມັງກອນ ນາງ ກໍ ຊາດ ບໍ່ສາມາດຮູ້ວ່າ ສາມີ ຂອງລາວ ຢູ່ໃສ ເຖິງແມ່ນວ່າ ໄດ້ຕິດຕໍ່ຫາໝົດທຸກຄົນທີ່ນາງຄິດອອກ ຜູ້ທີ່ອາດ ຈະຮູ້ວ່າ ທ້າວ ກອງ ມັສ ສາມີລາວ ຢູ່ໃສ ມື້ເຊົ້າຕໍ່ມາ ໂທລະສັບມືຖືຂອງລາວດັງຂຶ້ນ ມັນແມ່ນແມ່ຍ່າຂອງລາວ ທີ່ມີຂ່າວຄາວວ່າ ຕຳຫຼວດ ໄດ້ນຳເອົາທ້າວ ກອງ ມັສ ໄປສອບຖາມ ຫຼັງຈາກທີ່ໄດ້ຈັບກຸມເອົາລາວ ໃນມື້ ວານນີ້ ນາງ ກໍ ຊາດ ເປັນພະນັກງານຕັດຫຍິບຢູ່ໃນນະຄອນຫຼວງພະນົມເປັນໄດ້ບອກ ວີໂອເອ ວ່າ ສາມີຂອງນາງ ໄດ້ຮັບເອົາການເຊື້ອເຊີນໄປກິນກາເຟ ຈາກເພື່ອນຄົນນຶ່ງ ແລ້ວກໍ ໄດ້ຖືກຮັບເອົາໄປໃນເວລາປະມານ 9 ໂມງເຄິ່ງຕອນເຊົ້າ ບໍ່ເທົ່າໃດຊົ່ວໂມງ ຫຼັງຈາກ ທ້າວ ກອງ ມັສ ໄດ້ເດີນທາງໄປຮອດ ນະຄອນພະນົມເປັນ ຈາກແຂວງສຽມຣຽບ ບ່ອນທີ່ລາວໄດ້ເຮັດວຽກເປັນພະນັກງານ ຫົວໜ້າຄວບຄຸມການກໍ່ສ້າງ ການຖືກຈັບກຸມຂອງລາວນັ້ນ ແມ່ນພົວພັນກັບ ການໂພສລົງທາງເຟສບຸກຕ່າງໆ ອີງຕາມ ການກ່າວຂອງ ນາງ ກໍ ຊາດ ອາຍຸ 35 ປີ ພາຍໃນເລື້ອງອື່ນໆນັ້ນ ລາວໄດ້ຕິຕຽນລັດຖະບານຂອງກຳປູເຈຍ ສຳລັບ ບົດບາດຂອງ ລັດຖະບານ ໃນຄວາມເປັນໄປໄດ້ຂອງການຍົກເລີກໂຄງການທີ່ເອີ້ນ ວ່າ ທຸກສິ່ງທຸກຢ່າງ ເວັ້ນແຕ່ ອາວຸດ ຫຼືເອີ້ນຫຍໍ້ວ່າ EBA ນັ້ນ ຊຶ່ງເປັນໂຄງການລິເລີ້ມ ຂອງສະຫະພາຢູໂຣບ ທີ່ອະນຸຍາດໃຫ້ສິດທິພິເສດແກ່ ກຳປູເຈຍ ເພື່ອເຂົ້າຫາຕະຫຼາດຕ່າງໆຂອງຕົນໄດ້ ອັນ ເປັນໂຄງສ້າງທີ່ສາມາດ ຈະຖອນອອກໄດ້ ຖ້າຫາກບັນດາປະເທດທີ່ໄດ້ຮັບໂຄງການນີ້ ບໍ່ເຄົາລົບຕໍ່ຫຼັກການພື້ນຖານດ້ານສິດທິມະນຸດ ນັບຕັ້ງແຕ່ນັ້ນມາ ສະຫະພາບຢູໂຣບ ໄດ້ເອົາບາດກ້າວທຳອິດ ເພື່ອໂຈະໂຄງ ການ EBA